P6_TA(2007)0055

Dialog med kitajsko vlado in odposlanci dalajlame

Resolucija Evropskega parlamenta o dialogu med kitajsko vlado in odposlanci dalajlame

Evropski parlament,

- ob upoštevanju resolucije z dne 26. oktobra 2006 o Tibetu [1],

- ob upoštevanju svoje resolucije z dne 7. septembra 2006 o odnosih med Evropsko unijo in Kitajsko [2],

- ob upoštevanju izjave predsedstva z dne 22. februarja 2006, da Evropska unija trdno podpira dialog med kitajsko vlado in odposlanci dalajlame ter izraža upanje, da bosta obe strani pripravljeni v dobri veri obravnavati vsebinska vprašanja ter poiskati pragmatične rešitve, ki lahko pripomorejo k miroljubnemu in trajnostnemu sporazumnemu dogovoru o Tibetu,

- ob upoštevanju izjave, ki jo je dal podpredsednik Komisije Günter Verheugen v imenu komisarke za zunanje odnose Benite Ferrero-Waldner 15. decembra 2005, v kateri Komisija izraža upanje, da se bo kmalu našla rešitev za vprašanje Tibeta, ki bo združljiva s suverenostjo Kitajske in ki bo spoštovala tibetansko prebivalstvo, in da je ta končni cilj mogoče doseči le z miroljubnim procesom, ki bo temeljil na odprtem in neposrednem dialogu brez postavljanja pogojev,

- ob upoštevanju prejšnjih petih krogov pogovorov med vlado Ljudske republike Kitajske in odposlanci njegove svetosti dalajlame, ki so se začeli septembra 2002,

- ob upoštevanju člena 115(5) svojega Poslovnika,

A. odobrava zavezanost vlade Ljudske republike Kitajske in njegove svetosti dalajlame reševanju tibetanskega vprašanja z dialogom,

B. ker prihaja do razlik pri vsebinskih vprašanjih in ker zlasti strani nista mogli doseči skupnega stališča glede zgodovinskih odnosov med Tibetom in Kitajsko,

C. ob upoštevanju zaskrbljenosti vlade Ljudske republike Kitajske zaradi enovitosti in stabilnosti Kitajske ter zavezanosti Evropske unije načelu "enotne politike do Kitajske",

D. ob upoštevanju doslednih izjav dalajlame, da si ne prizadeva za neodvisnost Tibeta, ampak za delno avtonomijo,

E. ponovno poudarja, da je treba spoštovati skupno etnično, jezikovno, versko in kulturno identiteto tibetanskega ljudstva ter spodbujati njegovo prizadevanje za enoten upravni sistem,

F. ker so se 17. januarja 2007 v Pekingu uradno začela pogajanja o novem okvirnem sporazumu o partnerstvu in sodelovanju med Evropsko unijo in Kitajsko,

G. ker je dalajlama izrazil željo, da bi šel na romanje na Kitajsko, in ker je tibetanska vlada v izgnanstvu zahtevala srečanje med predsednikom Kitajske in njegovo svetostjo dalajlamo, ki bi pomagalo vzpostaviti zaupanje med prebivalstvom Tibeta in Kitajske, pa tudi v mednarodni skupnosti;

1. poziva vlado Ljudske republike Kitajske in dalajlamo, da ne glede na razlike pri nekaterih vsebinskih vprašanjih ponovno začnejo in nadaljujejo dialog brez postavljanja pogojev in s pristopom, usmerjenim v prihodnost, s katerim bo mogoče najti pragmatične rešitve, ki bodo spoštovale teritorialno celovitost Kitajske in izpolnile želje tibetanskega ljudstva;

2. pozdravlja zakone in predpise o regionalni etnični avtonomiji, ki jih je sprejela Vlada Ljudske republike Kitajske, a je zaskrbljen, ker mnogi od teh zakonov vsebujejo pogoje, ki preprečujejo ali spodkopavajo njihovo izvajanje;

3. poziva Svet, Komisijo in države članice, da aktivno podprejo krepitev dialoga ter da, če ne bo otipljivih rezultatov v zvezi z vsebinskimi vprašanji in ob posvetovanju z obema stranema, ocenijo, katero vlogo bi lahko Evropska unija igrala v prihodnosti, da pospeši iskanje rešitve za Tibet s pogajanji, vključno z imenovanjem posebnega predstavnika EU za Tibet;

4. poziva visokega predstavnika/generalnega sekretarja Sveta, naj v letno poročilo o skupni zunanji in varnostni politiki za Parlament vključi podatke o razvoju dialoga med Vlado Ljudske republike Kitajske in odposlanci njegove svetosti dalajlame v letu 2007 in pozneje;

5. poziva Komisijo, da na pogajanjih o novem okvirnem sporazumu o partnerstvu in sodelovanju med Evropsko unijo in Kitajsko sproži vprašanje Tibeta in poroča Parlamentu o razvoju dialoga med vlado Ljudske republike Kitajske in odposlanci njegove svetosti dalajlame v letu 2007 in pozneje;

6. poziva predsedstvo Sveta, naj sprejme izjavo, v kateri naj navede, kako lahko EU pospeši napredek v smeri miroljubne in s pogajanji dosežene rešitve za Tibet;

7. poziva Komisijo, Svet in vlade držav članic, naj sodelujejo z Združenimi državami in drugimi državami, ki niso članice EU, pri prizadevanjih za pospešitev dialoga med vlado Ljudske republike Kitajske in dalajlamo;

8. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, predsedniku, vladi in parlamentu Ljudske republike Kitajske in njegovi svetosti dalajlami.

[1] Sprejeta besedila, P6_TA(2006)0465.

[2] UL C 305 E, 14.12.2006, str. 219.

--------------------------------------------------